DA Den Europæiske Unions Tidende C 193/12

Høringskonsulentens endelige rapport (1)

COMP/39.579 — Vaskemidler til salg til forbrugere

2011/C 193/05

Denne forligsprocedure vedrører en karteldannelse mellem virksomhederne Henkel, Procter & Gamble (»P&G«) og Unilever, der sigtede på at fastlåse markedsstillingerne og samordne priserne på markedet for vaskepulver til hvid vask beregnet til maskinvask, solgt til forbrugerne. Den samlede kartelovertrædelse fandt sted i Belgien, Frankrig, Tyskland, Grækenland, Italien, Portugal, Spanien og Nederlandene og stod på fra 7. januar 2002 til 8. marts 2005.

Baggrund

Sagen begyndte med, at Henkel i maj 2008 indgav en anmodning om bødefritagelse. Den 12. juni 2008 blev Henkel indrømmet betinget bødefritagelse. Efterfølgende blev der gennemført kontrolbesøg i juli 2008 hos et antal fabrikanter af vaskemidler, herunder P&G og Unilever. Der blev gennemført yderligere kontrolbesøg hos Unilever i april 2009. P&G og Unilever indgav en anmodning om lempelig behandling i henholdsvis september 2008 og oktober 2009.

Kommissionen iværksatte procedurerne i henhold til artikel 11, stk. 6, i forordning (EF) nr.1/2003 (2) den 21. december 2009. Den 23. december 2009 blev de tre parter parterne formelt opfordret til skriftligt at tilkendegive, om de var rede til at deltage i forligsforhandlinger med henblik på at indgive forligsindlæg (3). Alle parter accepterede opfordringen, og der blev derefter indledt bilaterale forligsforhandlinger med Generaldirektoratet for Konkurrence (i det følgende benævnt GD COMP).

Forligsproceduren

Forligsforhandlingerne foregik i tre hovedfaser i perioden mellem juni 2010 og januar 2011, hvor der blev afholdt tre formelle bilaterale møderunder mellem Kommissionen og hver af parterne.

På disse møder blev parterne underrettet mundtligt om de klagepunkter, som Kommissionen påtænkte at rette mod dem, og om den dokumentation, der lå til grund for disse klagepunkter. Efter dette første møde i juni 2010 fik parterne aktindsigt i de relevante dokumenter og mundtlige erklæringer i GD COMP's lokaler. Parterne fik også adgang til en liste over alle Kommissionens sagsakter og en kopi af de dokumenter, de allerede havde fået vist, så de selv kunne danne sig deres opfattelse vedrørende kartellets varighed eller andre aspekter af kartellet. Henkel og Unilever anmodede om yderligere indsigt i Kommissionens sagsakter, hvilket Kommissionen fandt berettiget og godkendte. Parterne blev også underrettet om, i hvilken størrelsesorden Kommissionen ville pålægge bøder som led i forligsproceduren.

Ved afslutningen af tredje forhandlingsrunde fremlagde parterne deres formelle forligsindlæg til Kommissionen i henhold til artikel 10a, stk. 2, i forordning 773/2004 (4). I disse forligsindlæg erkendte Henkel, P&G og Unilever klart og tydeligt, at de var ansvarlige for en overtrædelse af artikel 101 i EUF-traktaten og artikel 53 i EØS-aftalen. Desuden erkendte moderselskaberne for Henkel, P&G og Unilever klart og tydeligt, at de var ansvarlige for de af deres datterselskaber der var involveret i karteldannelse. I forligsindlæggene bekræftede parterne også, (i) at de have modtaget fyldestgørende oplysninger om de klagepunkter, som Kommissionen påtænkte at rette mod dem, og at de havde haft tilstrækkelig lejlighed til at fremsætte bemærkninger dertil, (ii) at de ikke havde til hensigt at anmode om aktindsigt eller om en mundtlig høring, forudsat at klagepunktsmeddelelsen og den endelige afgørelse ville afspejle deres forligsindlæg, og (iii) at de indvilligede i at modtage klagepunktsmeddelelsen og den endelige afgørelse på engelsk.

Kommissionen vedtog den 9. februar 2011 klagepunktsmeddelelsen om parternes forligsindlæg, og den blev meddelt parterne i GD COMP's lokaler.

Alle parter bekræftede i deres svar, at klagepunktsmeddelelsen afspejlede indholdet i deres forligsindlæg, og at de forpligtede sig til at fortsætte forligsproceduren. Kommissionen kunne derfor gå direkte over til at vedtage en afgørelse i henhold til artikel 7 og 13 i forordning (EF) nr. 1/2003.

Udkast til afgørelse

Udkastet til afgørelse indeholder de klagepunkter, der var fastlagt i klagepunktsmeddelelsen, og afspejler dermed også parternes respektive forligsindlæg. Udkastet til afgørelse vedrører derfor kun klagepunkter, som parterne har haft mulighed for at udtale sig om.

På baggrund af ovenstående og i betragtning af, at parterne ikke har fremsat nogen spørgsmål vedrørende aktindsigt eller deres ret til forsvar over for mig eller det medlem af høringskonsulentens kontor, som deltog i forligsmøderne, mener jeg, at alle deltagernes ret til at blive hørt i denne sag er blevet respekteret.

Bruxelles, den 12. april 2011. Michael ALBERS

(1) Jf. artikel 15 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82, EFT L 1 af 4.1.2003, s. 1.

(3) Kommissionens forordning (EF) nr. 622/2008 om ændring af forordning (EF) nr. 773/2004 vedrørende forligsprocedurer i kartelsager, EUT L 171 af 1.7.2008, s. 3, og Kommissionens meddelelse om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager, EUT C 167 af 2.7.2008, s. 1.

(4) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).